

[image: ]

Θεσσαλονίκη, 22 Οκτωβρίου 2026

«Καινοτομία και AI: Πού βρισκόμαστε; Τι πρέπει να γίνει» - Η Θεσσαλονίκη ανοίγει τον διάλογο για την επόμενη ημέρα της Ελλάδας
PAREMVASI Think Tank, ΝΟΗΣΙΣ και διαΝΕΟσις ενώνουν δυνάμεις για τον παραγωγικό και τεχνολογικό μετασχηματισμό της χώρας, με αφετηρία τη νέα έρευνα της διαΝΕΟσις 

Πώς μπορεί η Ελλάδα να μετατρέψει την επιστημονική γνώση και την Τεχνητή Νοημοσύνη σε πραγματική αναπτυξιακή δύναμη; Στο ερώτημα αυτό εστιάζει η εκδήλωση «Καινοτομία και AI: Πού βρισκόμαστε; Τι πρέπει να γίνει», που συνδιοργανώνουν η PAREMVASI Think Tank, το ΝΟΗΣΙΣ και η διαΝΕΟσις την Τρίτη 24 Νοεμβρίου 2026, στις 17:30, στο ΝΟΗΣΙΣ στη Θεσσαλονίκη.
Με αφετηρία τη νέα έρευνα της διαΝΕΟσις για το σύστημα έρευνας και καινοτομίας στην Ελλάδα, καθώς και τα πρόσφατα ευρήματα για τη στάση των πολιτών απέναντι στην Τεχνητή Νοημοσύνη, η εκδήλωση φέρνει στο ίδιο τραπέζι την επιστημονική κοινότητα, την επιχειρηματικότητα, τους φορείς καινοτομίας και τη δημόσια διοίκηση. Στόχος είναι η αποτύπωση της σημερινής εικόνας και, κυρίως, η διατύπωση συγκεκριμένων προτεραιοτήτων για την επόμενη ημέρα.
Ένα ισχυρό επιστημονικό δυναμικό που δεν μετατρέπεται ακόμη σε καινοτομία
Η νέα μελέτη της διαΝΕΟσις καταγράφει ένα κρίσιμο ελληνικό παράδοξο. Η χώρα διαθέτει αξιόλογο ανθρώπινο δυναμικό, βελτιωμένες ερευνητικές επιδόσεις και ένα δραστήριο οικοσύστημα νεοφυών επιχειρήσεων, αλλά εξακολουθεί να δυσκολεύεται να μετατρέψει τη γνώση σε προϊόντα, υπηρεσίες, θέσεις εργασίας και οικονομική αξία.
Το 2024 οι δαπάνες για Έρευνα και Ανάπτυξη ανήλθαν σε 3,66 δισ. ευρώ, ποσό που αντιστοιχεί στο 1,54% του ΑΕΠ. Ωστόσο, οι αιτήσεις για διπλώματα ευρεσιτεχνίας παραμένουν στις 10,3 ανά εκατομμύριο κατοίκους, έναντι 152,2 στην Ευρωπαϊκή Ένωση. Η αδύναμη σύνδεση πανεπιστημίων και επιχειρήσεων, τα εμπόδια στη μεταφορά τεχνολογίας και η αποσπασματικότητα των πολιτικών περιορίζουν την αξιοποίηση της ερευνητικής παραγωγής.
Η Τεχνητή Νοημοσύνη στην καθημερινότητα, με ισχυρό αίτημα για κανόνες
Την ίδια στιγμή, η χρήση της Τεχνητής Νοημοσύνης διευρύνεται με ταχύτητα. Τον Μάιο του 2026, το 69% των ερωτηθέντων δήλωσε ότι έχει χρησιμοποιήσει εφαρμογές AI, ενώ περίπου 9 στους 10 πολίτες τάσσονται υπέρ της θέσπισης κανόνων για τη χρήση της. Τα ευρήματα δείχνουν ότι η τεχνολογική εξοικείωση συνοδεύεται από σαφή απαίτηση για ασφάλεια, διαφάνεια, δεοντολογία και λογοδοσία.
Η συνεργασία των τριών φορέων
«Η Τεχνητή Νοημοσύνη και η καινοτομία αφορούν την εκπαίδευση, την παραγωγή, την καθημερινότητα και το μέλλον των νεότερων γενεών. Το ΝΟΗΣΙΣ επιδιώκει να φέρνει την επιστήμη και την τεχνολογία πιο κοντά στην κοινωνία. Με αυτή την εκδήλωση δημιουργούμε έναν ανοιχτό χώρο ενημέρωσης, συνεργασίας και υπεύθυνου προβληματισμού.», ανέφερε η πρόεδρος του Διοικητικού Συμβουλίου του ΝΟΗΣΙΣ, Δρ. Έρη Τόκα. 

Η Θεσσαλονίκη, με τα πανεπιστήμια, τα ερευνητικά ιδρύματα, τις τεχνολογικές επιχειρήσεις και το αναπτυσσόμενο οικοσύστημα καινοτομίας της, αποτελεί τον κατάλληλο τόπο για έναν διάλογο εθνικής εμβέλειας. Η διοργάνωση επιδιώκει να αναδείξει τις παρεμβάσεις που απαιτούνται για στενότερη συνεργασία έρευνας και παραγωγής, ταχύτερη μεταφορά τεχνολογίας, ανάπτυξη σύγχρονων δεξιοτήτων και υπεύθυνη αξιοποίηση της Τεχνητής Νοημοσύνης.
Το ζητούμενο δεν είναι μόνο να καταγραφεί πού βρίσκεται σήμερα η Ελλάδα. Είναι να προσδιοριστεί τι πρέπει να γίνει ώστε η γνώση, η καινοτομία και η Τεχνητή Νοημοσύνη να ενισχύσουν την ανταγωνιστικότητα, την κοινωνική πρόοδο και τη βιώσιμη ανάπτυξη.
Το αναλυτικό πρόγραμμα και οι συμμετέχοντες στην εκδήλωση θα ανακοινωθούν σύντομα.

Παράκληση για δημοσίευση ή μετάδοση
Για περισσότερες πληροφορίες μπορείτε να επικοινωνείτε με την Ελισάβετ Κωνσταντίνου, Υπεύθυνη Επικοινωνίας και Προβολής του ΝΟΗΣΙΣ (τηλ.2310 483045).

